SKRIFTLIG FORESPØRGSEL E-0852/00

af Camilo Nogueira Román (Verts/ALE) til Kommissionen

(21. marts 2000)

Om: Mozambique

Mange dage efter tragedien i Mozambique, hvor en million mennesker lider under følgerne af de omfattende oversvømmelser som følge af de intense regnskyl med mange døde, savnede og enorme materielle tab til følge, har hverken Den Europæiske Union eller medlemsstaterne iværksat de hasteforanstaltninger, der er nødvendige for at afhjælpe de forvoldte skader, pleje de syge, skaffe fødevarer til katastrofens ofre og undgå tab af flere menneskeliv.

Hvad skyldes denne ligegyldighed fra Den Europæiske Unions side, og hvilke foranstaltninger agter Kommissionen at iværksætte for i den nærmeste fremtid at undgå en så uacceptabel opførsel i Mozambique og i andre lande?

Svar afgivet på Kommissionens vegne af Poul Nielson

(28. april 2000)

Kommissionen og medlemsstaterne har lige fra krisens udbrud støttet regeringen i Mozambique såvel økonomisk som med naturalier. Alle medlemsstater uden undtagelse har svaret på den mozambiquiske regerings første appel med omfattende støtte i form af fødevarehjælp, helikoptere, transportfly, bistandspersonale, medicin, drikkevand, telte og tæpper, og har ydet finansiel støtte via FN, f.eks. til verdensfødevareprogrammet. Donorsporingssystemet i De Forenede Nationers kontor for koordination af humanitære anliggender (OCHA) bekræfter, at EU er den største bidragsyder i det internationale samfund til krisen i Mozambique. Hjælpen fra EU vurderes til at andrage ca. 120 mio. EUR alene i de indledende faser i forbindelse med redning og nødhjælp.

Kommissionen har ikke mulighed for at deltage direkte i eftersøgnings- og redningsaktionerne, men den reagerede øjeblikkelig gennem EU's Kontor for Humanitær Bistand (ECHO), hvis partnere var operationelle i marken fra de første oversvømmelser lokaliseret i begyndelsen i februar. Kommissæren med ansvar for udviklingssamarbejde og det portugisiske formandskab besøgte Mozambique i dagene umiddelbart efter den anden bølge af oversvømmelser i kølvandet på cyklonen Eline, for at foretage en førstehåndsvurdering af ødelæggelsernes omfang. En højtstående ECHO-ekspert blev endvidere udsendt til Maputo for at koordinere Kommissionens nødhjælps- og genetableringsstrategi med regeringen, FN, EU's delegation og medlemsstaternes repræsentationer på stedet.

Udtrykt i finansielle ressourcer har Kommissionen bevilget 1 mio. EUR til nødhjælp til ofrene for den første bølge af oversvømmelser i Mozambique og Botswana. Kommissionen reagerede også hurtigt på de oversvømmelser, der fulgte i kølvandet på cyklonen Eline med en meddelelse om, at der ville blive ydet yderligere 2 mio. EUR til nødhjælp til de hjemløse. Derudover er 1,4 mio. EUR blevet stillet til rådighed lokalt for Kommissionens delegation og Mozambiques regering med henblik på at forbedre fødevaresikkerheden for de nødstedte.

Der er senere blevet afsat yderligere 5,58 mio. EUR til hjælpe- og genetableringsaktioner, som først og fremmest skal anvendes til at skaffe husly, vand, sanitet og sundhedspleje til de 100 000, der er blevet fordrevet af oversvømmelserne i de hårdestramte provinser. Denne støtte skal også hjælpe de nødstedte til at blive genetableret så hurtigt som muligt ved at forsyne dem med såsæd og redskaber for at sikre en ny høst og gøre det muligt at genopbygge de mest nødvendige mindre sundhedsfaciliteter. Kommissionens og dens partneres intervention i Mozambique vil sandsynligvis fortsætte i mindst seks måneder. En nødhjælpsaktion er desuden planlagt efter oversvømmelserne i Madagascar på baggrund af de behovsvurderinger, som er blevet gennemført sideløbende i hele området.

Under sit besøg i Mozambique den 2. og 3. marts 2000 meddelte kommissæren, at der yderligere vil blive bevilget de første 21 mio. EUR for at imødekomme behovene for rehabilitering på mellemlang sigt i de ramte områder. Dette beløb vil sandsynligvis blive forhøjet, når der foreligger en klar vurdering af behovene for genopbygning og rehabilitering.

Med henblik på at bevare det økonomiske opsving, som Mozambique havde realiseret i de seneste år, vil EU endvidere fortsætte med at udvide samarbejdet som planlagt før katastrofen. Som resultat heraf vil der i år blive udbetalt omkring 150 mio. EUR mod ca. 100 mio. EUR i 1999.

Denne strøm af interventioner viser, at medlemsstaternes og Kommissionens støtte til regeringen i Mozambique har været omfattende, hurtig og ansvarsfuld. Tallene fra FN (OCHA) i Maputo fra midten af marts anslår, at den internationale støtte udgør ca. 115 mio. EUR. Heraf har medlemsstaterne og EU stillet 85 mio. EUR til rådighed, dvs. faktisk ca. 74 % af det samlede beløb.

Kommissionen (via sin delegation i Maputo) og medlemsstaterne fortsætter med at tage aktivt del i de regeringsstyrede donor-koordineringsordninger på stedet. Disse donor-koordinerende grupper følger nøje de behovsvurderinger, der er under udarbejdelse, og Kommissionen vil i lyset af resultaterne heraf tage stilling til, hvilke foranstaltninger der eventuelt bør træffes fremover.